b'\n_START_ARTICLE_\nLaminaarinen virtaus\n_START_PARAGRAPH_\nLaminaarinen virtaus on viskoottinen virtaus. Laminaarisessa virtauksessa virtaavan fluidin hiukkaset etenev\xc3\xa4t tasaisissa rinnakkaisissa kerroksissa. Kerrokset voivat liukua toistensa ohi eri nopeuksilla, mutta ovat sileit\xc3\xa4 eiv\xc3\xa4tk\xc3\xa4 siis sekoitu kesken\xc3\xa4\xc3\xa4n. Sen sijaan turbulentissa virtauksessa kerrokset sekoittuvat kesken\xc3\xa4\xc3\xa4n._NEWLINE_Virtaus on laminaarinen, kun virtausnopeus on pieni ja virtaavan aineen viskositeetti on suuri. Laminaarinen virtaus voikin muuttua turbulentiksi, jos virtausnopeus kasvaa tarpeeksi tai jokin aiheuttaa virtaukseen \xc3\xa4killisen nopeudenmuutoksen saaden virtauksen muuttumaan ep\xc3\xa4symmetriseksi._NEWLINE_Virtauksen laminaarisuutta voidaan mitata dimensiottomalla Reynoldsin luvulla, joka kuvaa fluidin inertiavoiman suhdetta viskoottisiin voimiin. Jos luku on pieni, on kyseess\xc3\xa4 laminaarinen virtaus ja luvun ollessa suuri on kyseess\xc3\xa4 turbulentti virtaus.'